
Consorci de Museus
El CCCC ofereix aquest estiu un espai de creació per a joves i una Aula d’Estiu en família
· El centre de cultura contemporània convida aquest estiu a la joventut a reflexionar sobre el fenomen Greta Thunberg, la jove activista que va desafiar els líders mundials en la seua lluita contra el canvi climàtic

· El taller ‘I jo no soc Greta Thunberg’, del 19 de juny al 31 de juliol, promou l'interés de les xiques i xics pel seu entorn i com l'art pot ajudar a canviar el món

· L'Aula d’Estiu del CCCC s'obri aquest estiu a tota la família amb tallers del 29 de juny al 9 de juliol

València (11.06.21). El Centre del Carme Cultura Contemporània (CCCC) ofereix aquest estiu un espai de creació, reflexió i experimentació per a joves i un programa d'activitats especials en família.
‘I jo no sóc Greta Thunberg’ del col·lectiu Andròmines, convida xiques i xics, entre 14 i 18 anys, a reflexionar sobre el fenomen generat per la jove activista sueca que va desafiar els líders mundials en la seua lluita contra el canvi climàtic.

L'activitat s'emmarca dins de la convocatòria del Consorci de Museus i de l'IVAJ, ‘Cercles’ de mediació cultural per a joves, amb la qual es pretén generar un lloc de reunió i aprenentatge col·lectiu entorn de la creació artística actual.

En aquesta ocasió la proposta d’Andròmines promou l'interés de les xiques i xics pel seu entorn i per l'emergència climàtica i més concretament sobre la capacitat transformadora de l'art i com les pràctiques artístiques poden contribuir a canviar el món I jo, puc canviar el món? El treball d’Andròmines busca proporcionar eines per a l'apoderament de la joventut participant com a subjectes actius de la societat.

L'activitat es desenvoluparà a través de diferents accions interdisciplinàries. La intenció és crear un grup estable de treball que es reunirà en diferents sessions en el CCCC, del 19 de juny al 31 de juliol, amb inscripció gratuïta.

I aquest estiu l'Aula d’Estiu del CCCC s'obri a tota la família. Del 29 de juny al 9 de juliol, el Programa d'educació i mediació del Centre del Carme, que coordina Arquilecturas, oferirà tallers per a xiquetes i xiquets acompanyats pels seus familiars en els quals gaudir de les vacances escolars junts, en una visita especial al CCCC.

A través de tallers lúdics d'arquitectura per a xiquets i xiquetes, i de recorreguts en companyia de l'equip de mediació, les persones participants descobriran el museu i les seues exposicions, l'arquitectura i l'art que alberga aquest edifici històric.

Les diferents activitats permetran acostar l'arquitectura i l'art a les xiquetes i xiquets a través del joc, estimulant la seua capacitat espacial i perceptiva; fomentar la creativitat i l'actitud proactiva cap a l'entorn que els envolta, o promoure la curiositat per altres models de ciutat i inculcar el respecte cap a altres cultures i maneres d'habitar, entre altres objectius.

Els tallers són gratuïts i poden reservar-se per família i sessió en www.consorcimuseus.gva.es.

